मासियां ते दूइयां जनानियां गड़ाकें बश्कार उच्चे कोला उच्चा बोल्लियै अपनी गल्ल सारें गी सनाने दे मकाबले च लग्गी दियां हियां। उन्दे गड़ाकें कन्नै लमारियें च रक्खी दी क्राकरी कम्बा करदी ही। बड्डे कमरे च मर्द लोक रुट्टी कोला पैह्‌ले लेदी जिन्न ते बीयर दी कोसी-कोसी सुस्ती च सोफें ते कुर्सियें उप्पर नीन्दर दी डोबी कोला बचने दी कोशश करा करदे हे। सारे जागत-कुड़ियां लम्में कमरे च वीडियो दिक्खने च मस्त हे। में इ’यां गै दुए छत्ता उप्पर जाने लेई पौड़ियां चढ़ेआ हा। उच्ची जगहें उप्परा नजारा दिक्खना मिगी पसंद ऐ। पर में दुए छत्ता उप्पर नेहा पुज्जी सकेआ।